CELEX: 32005D0195
Language: sl
Date: 2005-03-09 00:00:00
Title: 2005/195/ES: Odločba Komisije z dne 9. marca 2005 o delni neskladnosti standarda EN 71-1:1998 „Varnost igrač – del 1: Mehanske in fizikalne lastnosti“ s temeljnimi varnostnimi zahtevami Direktive Sveta 88/378/EGS (notificirana pod dokumentarno številko K(2005) 542) (Besedilo velja za EGP).

10.3.2005   
            
            
               SL
            
            
               Uradni list Evropske unije
            
            
               L 63/27
            
         
      ODLOČBA KOMISIJE
   
   z dne 9. marca 2005
   o delni neskladnosti standarda EN 71-1:1998 „Varnost igrač – del 1: Mehanske in fizikalne lastnosti“ s temeljnimi varnostnimi zahtevami Direktive Sveta 88/378/EGS
   (notificirana pod dokumentarno številko K(2005) 542)
   (Besedilo velja za EGP)
   (2005/195/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 88/378/EGS z dne 3. maja 1988 o približevanju zakonodaje držav članic v zvezi z varnostjo igrač (1) in zlasti drugega pododstavka člena 6(1) Direktive,
   ob upoštevanju mnenja Stalnega odbora, ustanovljenega s členom 5 Direktive 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov (2) in tehničnih predpisov o storitvah informacijske družbe,
   ob upoštevanju naslednjega:
   
               (1)
            
            
               V skladu z Direktivo 88/378/EGS se šteje, da igrače izpolnjujejo temeljne varnostne zahteve iz člena 3 navedene direktive, če so v skladu z nacionalnimi standardi, ki se zanje uporabljajo in s katerimi se prenašajo usklajeni standardi, katerih referenčne številke so bile objavljene v Uradnem listu Evropske unije.
            
         
               (2)
            
            
               Države članice morajo objaviti referenčne številke nacionalnih standardov, s katerimi se prenašajo usklajeni standardi, katerih referenčne številke so bile objavljene v Uradnem listu Evropske unije.
            
         
               (3)
            
            
               Evropski odbor za standardizacijo (CEN) je po pooblastilu Komisije dne 15. julija 1998 pripravil in sprejel usklajeni standard EN 71-1:1998 „Varnost igrač – del 1: Mehanske in fizikalne lastnosti“, katerega reference so bile prvič objavljene v Uradnem listu Evropske unije z dne 28. julija 1999 (3).
            
         
               (4)
            
            
               V skladu s klavzulo 4.6 navedenega usklajenega standarda, se igrače in sestavni deli igrač iz nabrekljivih materialov, ki se po preskusu z valjem uvrstijo kot majhni deli, ne smejo v nobeno smer povečati za več kot 50 %, kadar se preskušajo v skladu s klavzulo 8.14, to pomeni, kadar so pod določenimi pogoji v obdobju 24 ur popolnoma potopljeni v posodi.
            
         
               (5)
            
            
               Španski organi ugotavljajo, da lahko kljub spoštovanju ustreznega usklajenega standarda, ti proizvodi še vedno predstavljajo tveganje za zdravje otrok, če se majhni deli ločijo in pogoltnejo.
            
         
               (6)
            
            
               Španski organi so, potem ko so opravili preskuse na vrsti igrač iz nabrekljivih materialov, prišli do zaključka, da se lahko velikost igrač še povečuje, če so potopljene za več kot 24-urno obdobje, določeno v klavzuli 8.14. Ob upoštevanju, da lahko objekt potrebuje več kot 24 ur za pot skozi prebavni trakt, časovno obdobje 24 ur, določeno za preskusno metodo, morda ne zadostuje za preskus tveganja za fizične poškodbe, v primeru če se pogoltnejo majhne igrače ali sestavni deli igrač.
            
         
               (7)
            
            
               Tveganje za fizične poškodbe je nadalje posebno veliko, če se lahko majhni deli ali segmenti zlahka ločijo. Čeprav klavzula 4.6 ustreznega usklajenega standarda zahteva preskus z valjem za igrače in sestavne dele igrač, ne upošteva možnosti, da lahko otroci z igrač, ki se ne prilegajo valju in nimajo nobenih majhnih sestavnih delov, kljub temu z lahkoto odgriznejo, odtrgajo ali izvlečejo majhne kose materiala.
            
         
               (8)
            
            
               Na podlagi informacij, ki so jih posredovali španski organi, drugi nacionalni organi, Evropski odbor za standardizacijo (CEN) in Stalni odbor, ustanovljen z Direktivo 98/34/ES, je razvidno, da ni več mogoče domnevati, da pomeni spoštovanje usklajenega standarda EN 71-1:1998 „Varnost igrač – del 1: Mehanske in fizikalne lastnosti“, skladnost s temeljnimi varnostnimi zahtevami, v kolikor zadeva klavzulo 4.6 in klavzule 8.14 tega standarda, v obsegu, ki se nanaša na 24-urni preskus s potapljanjem.
            
         
               (9)
            
            
               Zato bi bilo treba predvideti, da objavo referenc usklajenega standarda EN 71-1:1998 „Varnost igrač – del 1: Mehanske in fizikalne lastnosti“, spremlja ustrezno obvestilo –
            
         SPREJELA NASLEDNJO ODLOČBO:
   Člen 1
   V primeru igrač in sestavnih delov igrač iz nabrekljivih materialov usklajeni standard EN 71-1:1998 „Varnost igrač – del 1: Mehanske in fizikalne lastnosti“, kakor ga je sprejel Evropski odbor za standardizacijo (CEN) dne 15. julija 1998, ne ustreza temeljnim varnostnim zahtevam iz člena 3 Direktive 88/378/EGS, v kolikor zadeva klavzulo 4.6 in klavzulo 8.14 tega standarda, v obsegu, ki se nanaša na 24-urno obdobje, med katerim mora biti igrača potopljena v posodi.
   Člen 2
   Objavi v Uradnem listu Evropske unije referenc usklajenega standarda EN 71-1:1998 „Varnost igrač – del 1: Mehanske in fizikalne lastnosti“, kakor ga je sprejel Evropski odbor za standardizacijo (CEN) dne 15. julija 1998, se doda naslednje dodatno obvestilo:
   
      „Klavzula 4.6 standarda EN 71-1:1998 in klavzula 8.14 tega standarda, v kolikor se nanašata na 24-urno obdobje, med katerim mora biti igrača potopljena v posodi, ne pokrivata vseh tveganj, ki jih predstavljajo igrače in sestavni deli igrač, narejeni iz nabrekljivih materialov. V tem pogledu standard ne pomeni domneve o skladnosti.“
   
   Člen 3
   Obvestilo, enako obvestilu iz člena 2 te odločbe, spremlja referenca nacionalnega standarda, s katerim se prenaša usklajeni standard EN 71-1:1998 „Varnost igrač – del 1: Mehanske in fizikalne lastnosti“, ki ga morajo države članice objaviti v skladu s členom 5(1) Direktive 88/378/EGS.
   Člen 4
   Ta odločba je naslovljena na države članice.
   
      V Bruslju, 9. marca 2005
      
         
            Za Komisijo
         
         Günter VERHEUGEN
         
         
            Podpredsednik
         
      
   
   
      (1)  UL L 187, 16.7.1988, str. 1. Direktiva, kakor je bila spremenjena z Direktivo 93/68/EGS (UL L 220, 30.8.1993, str. 1).
   
      (2)  UL L 204, 21.7.1998, str. 37. Direktiva, kakor je bila nazadnje spremenjena z Aktom o pristopu iz leta 2003.
   
      (3)  UL C 215, 28.7.1999, str. 4.